《感兴二十七首 其五》
宋代·方一夔

朱楼远迢递，缭以十里墙。浮云隐华桷，夹路翳杉篁。

山河未曾改，世事不可量。往者胡马来，主人意苍黄。

半死半脱走，儿女不及将。朝为绮罗丛，暮作瓦砾场。

近传有其妾，托身于襄阳。一男作酒保，相望居河梁。

骨肉各分别，中原渺茫茫。浮云何足羡，俛仰悲荒凉。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。